b"\n_START_ARTICLE_\nAlergija\n_START_PARAGRAPH_\nAlergija (gr. allos 'kitas, kitoks' + ergeia 'veikimas, veikla, atsakas') \xe2\x80\x93 tai ypa\xc4\x8d jautri organizmo reakcija alergenams (kai kuriems aplinkos faktoriams: chemin\xc4\x97ms med\xc5\xbeiagoms, mikrobams bei j\xc5\xb3 veiklos produktams, maisto produktams ir kt.), \xc4\xaf kuriuos kiti visai nereaguoja._NEWLINE_Pirm\xc4\x85 syk\xc4\xaf alergenams patekus \xc4\xaf organizm\xc4\x85, jame per 2-21 dienas (priklausomai nuo alergeno kiekio, organizmo savybi\xc5\xb3) susidaro antik\xc5\xabn\xc5\xb3, vadinam\xc5\xb3 imunoglobulinais. Jau esant pakankamam antik\xc5\xabn\xc5\xb3 kiekiui ir v\xc4\x97l patekus specifiniam alergenui (prie\xc5\xa1 kur\xc4\xaf yra pasigaminusi\xc5\xb3 antik\xc5\xabn\xc5\xb3), gali \xc4\xafvykti alergin\xc4\x97 reakcija. Laikotarpis tarp alergeno patekimo ir antik\xc5\xabn\xc5\xb3 pasigaminimo vadinamas sensibilizacijos (alergizacijos) periodu._NEWLINE_Pati alergija dar nerei\xc5\xa1kia ligos ar liguistos b\xc5\xabsenos: klinikini\xc5\xb3 jos po\xc5\xbeymi\xc5\xb3 tik tada, kai \xc4\xafsijautrinusiam \xc5\xbemogui patenka alergenas ir tam alergenui pasigamina antik\xc5\xabn\xc5\xb3. Manoma, kad alergija yra paveldima, bet tai nerei\xc5\xa1kia, kad alergi\xc5\xa1kam \xc5\xbemogui b\xc5\xabtinai teks sirgti alergine liga._NEWLINE_Alergija \xc5\xbeinoma nuo sen\xc5\xb3 laik\xc5\xb3. Dar senov\xc4\x97s gydytojas Hipokratas savo darbuose apra\xc5\xa1\xc4\x97 atvejus, kai alergija kai kuriems maisto produktams suk\xc4\x97l\xc4\x97 dilg\xc4\x97lin\xc4\x99 ir sutrikd\xc4\x97 skrand\xc5\xbeio bei \xc5\xbearnyno veikl\xc4\x85.\n_START_SECTION_\nTermino kilm\xc4\x97\n_START_PARAGRAPH_\nTermin\xc4\x85 1906 m. pirmas pasi\xc5\xabl\xc4\x97 austr\xc5\xb3 gydytojas Klemensas Johanas Pirk\xc4\x97."